《次韵》
宋代·叶茵

生涯老布衾，清处更清吟。旧事即新梦，今人非古心。

意行双谢屐，道在一陶琴。谁解无名利，其中有浅深。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。